Vill meina að strætóferð geti orðið rússnesk rúlletta fyrir fólk með ofnæmi Lillý Valgerður Pétursdóttir skrifar 7. júlí 2016 18:45 Astma - og ofnæmissjúklingar leggjast gegn því að gæludýrum verði hleypt í strætisvagna líkt og tillaga er um . Varaformaður félags þeirra segir þetta þýða að strætóferð geti orðið rússnesk rúlletta fyrir fólk með ofnæmi . Stjórnarmaður í stjórn Strætó bs. segir að reynt verði að taka tillit til allra aðila ef af verður . Stjórn Strætó bs. er með það til skoðunar að leyfa fólki að koma með gæludýr með sér í strætisvagna sína . Slík er ekki leyfilegt í dag en af verður þurfa dýrin annað hvort að vera í búri eða í bandi . „ Það hafa komið fram margar óskir og áhugi að gæludýraeigendur geti komist með dýrin sín til læknis , í heimsóknir og þeir sem eiga ekki bíl og hafa ekki efni á leigubíl eða komast ekki á milli staða , að þeir fái tækifæri til að fara með strætó , “ segir Sverrir Óskarsson bæjarfulltrúi Bjartrar framtíðar í Kópavogi og stjórnarmaður í stjórn Strætó . Vinnuhópur á vegum Strætó hefur farið ítarlega yfir málið og skilaði hann skýrslu um það í byrjun sumars . Meðal annars var leitað eftir áliti frá Astma - og ofnæmisfélagi Íslands sem leggst gegn því að dýrunum verði hleypt inn í vagnana . „ Við náttúrulega erum að vinna fyrir okkar félagsmenn og þeir eru mjög margir að skrifa og hringja og eru mjög mótfallnir þessu og bara óttast þetta mjög mikið , “ segir Hólmfríður Ólafsdóttir varaformaður Astma - og ofnæmisfélags Íslands . Hólmfríður segir töluvert um að félagsmenn hafi samband til að ræða málið enda valdi það þeim miklum áhyggjum . „ Þetta verður svolítið rússnesk rúlletta . Ég meina fólk hefur náttúrulega dáið úr ofnæmissjokki , það er bara , þó svo að það sé kannski ekki mjög algengt með dýr en þeir sem eru með mikið ofnæmið þetta er stór óttafaktór í þeirra lífi . Þannig að auðvitað vilja þeir reyna einhvern veginn að komast hjá því , “ segir Hólmfríður Sverrir á von á að stjórn Strætó fari yfir málið í haust og þá verði hugsanlega farið í gang með tilraunaverkefni . Hann segir að reynt verði að taka tillit til allra aðila . „ Við ætlum að stíga þetta rólega þannig að ég held að það geti verið góð sátt um þetta , “ segir Sverrir .